Source: http://ugyvedforum.hu/cikkek/2019/06/a-kiegyensulyozott-kapcsolat-erdekeben-szukseges-a-tartalmi-kerdesek-megvalaszolasa-az-ab-es-a-kuria-kozott-velekedett-darak-peter
Timestamp: 2019-09-18 18:17:05
Document Index: 586086

Matched Legal Cases: ['Kúria ', 'bíróság ', 'Kúria ', 'bíróság ', 'bíróság ', 'Kúria ']

A kiegyensúlyozott kapcsolat érdekében szükséges a tartalmi kérdések megválaszolása az Ab és a Kúria között – vélekedett Darák Péter | Ügyvédfórum - 2019.06.05
Az Alkotmánybíróság és a Kúria közös kutatási projektje keretében tanulmánykötetek jelentek meg. Az Alaptörvény érvényesülése a bírói gyakorlatban” című négykötetes könyvsorozatot május 29-én mutatták be az Alkotmánybíróságon.
A taláros testület közölte: a tanulmányok a két intézmény által meghirdetett tudományos pályázat keretében, összesen tizenhárom kutatócsoport munkájának eredményeként születtek, tematikus csoportosításban olvashatók. Az első kötet egy gyakorló jogászoknak szánt kézikönyv az alkotmányjogi panaszról, a második a hatásköri kérdésekről szól, a harmadik kötet az egyes alapjogok érvényesítésének gyakorlatát mutatja be, míg a negyedik a bírói normakontroll kezdeményezések tapasztalatait ismerteti.
A könyvbemutatót dr. Sulyok Tamás, az Alkotmánybíróság elnöke nyitotta meg. Elismerését fejezte ki a szerzők tudományos teljesítményét illetően, és külön köszönetet mondott a tanulmánykötet-sorozat létrejöttében közreműködő szerkesztőknek, így dr. Kintzly Péter kúriai titkárnak és dr. Szabó Attilának, az Alkotmánybíróság elnöki kabinetfőnökének.
Köszöntőjében dr. Darák Péter elmondta, hogy a legfőbb bírói fórumok és az alkotmánybíróságok viszonya folyamatosan napirenden lévő kérdés az európai országok jogászi szakmai közösségeiben.
Kifejtette: a két alkotmányos intézmény közötti kiegyensúlyozott kapcsolat érdekében tartalmi kérdések megválaszolása is szükséges. Ez volt a közös projekt célja, amelyben az ország összes tudományos műhelye képviseltette magát.
A Kúria elnöke nagyrabecsülését fejezte ki a kötetek szerzői iránt, és utalt arra, hogy a két intézmény közötti párbeszéd a tanulmányokban kifejtettek alapulvételével tudományos műhelyviták formájában fog folytatódni, amelyeknek a két intézmény felváltva ad otthont.